Komisijos sprendimas
2003 m. gruodžio 23 d.
iš dalies pakeičiantis Sprendimą 2003/467/EB dėl paskelbimo, kad tam tikrose Italijos provincijose nebuvo nustatytos bruceliozė ir enzootinė galvijų leukozė
(pranešta dokumentu Nr. C(2003) 5063)
(tekstas svarbus EEE)
(2004/63/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, darančių įtaką Bendrijos vidaus prekybai galvijais ir kiaulėmis [1], ypač į jos A priedo II skyriaus 7 dalį ir D priedo I skyriaus E skirsnį,
kadangi:
(1) valstybių narių regionų, kuriuose nebuvo nustatytos bruceliozė ir enzootinė galvijų leukozė, sąrašai paskelbti 2003 m. birželio 25 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą [2];
(2) Italija dėl savo Lombardia regiono Cremona, Lodi ir Pavia provincijų pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekiant, kad galima būtų paskelbti, jog tose Italijos provincijose bruceliozė galvijų bandose oficialiai nenustatyta;
(3) Italija dėl savo Lombardia regiono Milano, Lodi bei Cremona provincijų ir Toscana regiono Arezzo, Firenze, Grossetto, Livorno, Lucca, Pisa, Pistoia, Prato bei Siena provincijų taip pat pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekiant, kad galima būtų paskelbti, jog tose provincijose enzootinė galvijų leukozė galvijų bandose oficialiai nenustatyta;
(4) išnagrinėjus Italijos pateiktus dokumentus reikėtų paskelbti, kad Lombardijos regiono Cremona, Lodi ir Pavia provincijose bruceliozė nėra oficialiai nustatyta, o to paties regiono Milano, Lodi bei Cremona provincijose ir Toscana regiono Arezzo, Firenze, Grossetto, Livorno, Lucca, Pisa, Pistoia, Prato bei Siena provincijose enzootinė galvijų leukozė oficialiai nenustatyta;
(5) todėl Sprendimą 2003/467/EB reikėtų atitinkamai iš dalies pakeisti;
(6) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB II ir III priedai iš dalies pakeičiami pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 23 d.